Aki-Matilda Høegh-Dam
Aki-Matilda Høegh-Dam er en grønlandsk politiker og medlem af Siumut
I 2019 blev Aki-Matilda Høegh-Dam bachelor i statskundskab fra Københavns Universitet, hvorefter hun som blot 22-årig blev valgt til Folketinget fra Grønland. Forinden var hun i 2018-2019 2. næstformand for Siumut Ungdom og medlem af Siumuts hovedbestyrelse fra 2020. Høegh-Dam var 2011-2014 Børnerådsmedlem for UNICEF NAKUUSA, og senere medstifter af foreningen Nalik, som arbejder for afkolonisering, hvor hun 2017-2020 var næstformand.
Som folketingsmedlem har Høeg-Dam primært arbejdet med at sætte principielle forhold omkring afkolonisering og ligeværdighed i Rigsfællesskabet på dagsordenen. I 2023 blev Høegh-Dam således kendt i en bredere dansk offentlighed, da hun fra folketingets talerstol holdt en tale om Rigsfællesskabets fremtid på grønlandsk og dermed startede en debat om arbejdssproget i Folketinget.